

1. ΕΛΛΗΝΙΚΗ ΔΗΜΟΚΡΑΤΙΑ
2. ΥΠΟΥΡΓΕΙΟ ΥΓΕΙΑΣ
3. 7η ΥΓΕΙΟΝΟΜΙΚΗ ΠΕΡΙΦΕΡΕΙΑ ΚΡΗΤΗΣ

# ΓΝ ΛΑΣΙΘΙΟΥ-ΓΝΚΥ ΝΕΑΠΟΛΕΩΣ «ΔΙΑΛΥΝΑΚΕΙΟ»

# *(ΟΡΓΑΝΙΚΗ ΜΟΝΑΔΑ ΕΔΡΑΣ-ΑΓΙΟΣ ΝΙΚΟΛΑΟΣ)*

**ΓΡΑΦΕΙΟ ΔΙΟΙΚΗΤΗ**

**Άγιος Νικόλαος, 4-4-2018**

# ΔΕΛΤΙΟ ΤΥΠΟΥ

# Θέμα: Ενημέρωση σχετικά με κινητοποιήσεις για τη στελέχωση του Γενικού Νοσοκομείου

# Αγίου Νικολάου

Σε συνέχεια δημοσιευμάτων στα ΜΜΕ αναφορικά με τη διοργάνωση συλλαλητηρίου για τη στελέχωση του Γενικού Νοσοκομείου Αγίου Νικολάου και με στόχο την πληρέστερη ενημέρωση των πολιτών, ως Διοικήτρια του ΓΝ Λασιθίου-ΚΥ Νεαπόλεως «Διαλυνάκειο» δηλώνω τα ακόλουθα:

Ουδέποτε έλαβα επίσημη γραπτή ή προφορική ενημέρωση για τη συνάντηση με θέμα τη στελέχωση του Γενικού Νοσοκομείου Αγίου Νικολάου που πραγματοποιήθηκε το Σάββατο 24 Μαρτίου στο νοσοκομείο με πρωτοβουλία του ΔΣ του Συλλόγου Εργαζομένων και στην οποία, λόγω ανειλημμένων υποχρεώσεων, δεν κατέστη εφικτό να παραβρεθώ. Εκφράζω επιπλέον τις επιφυλάξεις ως προς την επιλογή της εν λόγω ημέρας, καθώς είναι γνωστό ότι διαμένω εκτός νομού και ότι καθημερινά βρίσκομαι μέχρι και αργά το βράδυ στο γραφείο μου στο νοσοκομείο.

Επίσης, όπως με ενημέρωσαν ο Δήμαρχος και ο Πρόεδρος του Δημοτικού Συμβουλίου του Δήμου Αγίου Νικολάου, το θέμα της στελέχωσης του νοσοκομείου ετέθη προς συζήτηση εκτός ημερησίας διάταξης στη συνεδρίαση του Δημοτικού Συμβουλίου την Τετάρτη 28 Μαρτίου και συνεπώς -παρά το γεγονός ότι βρισκόμουν και εκείνη την ημέρα μέχρι αργά το βράδυ στο γραφείο μου- δεν υπήρξε δυνατότητα έγκαιρης ενημέρωσής μου προκειμένου να παραβρεθώ.

Σε κάθε περίπτωση και πέραν των εκ του νόμου αρμοδιοτήτων και υποχρεώσεών μου για την εξασφάλιση των απαιτούμενων υλικών και ανθρώπινων πόρων για την εύρυθμη λειτουργία των νοσοκομείων του νομού, δηλώνω τη συμπαράσταση και την υποστήριξή μου σε κάθε νόμιμη και δημοκρατική διεκδίκηση των πολιτών για τη βελτίωση της ποιότητας των υπηρεσιών υγείας στο νομό και την αντίθεσή μου σε κάθε προσπάθεια υποβάθμισης του έργου της Διοίκησης, της 7ης ΥΠΕ Κρήτης και του Υπουργείου Υγείας καθώς και άμεσης ή έμμεσης υπονόμευσης της εύρυθμης λειτουργίας των νοσοκομείων του νομού.

**Η Διοικήτρια**

**Μαρία Σπινθούρη**